Vrae oor nuwe reeks en Superrugby gevraAndrew Forrest – hoe gaan sy reeks vaar? (Foto: Facebook) Vrae word gevra oor die uitwerking wat ŉ nuwe internasionale reeks van aanstaande jaar af op Sanzaar se Superrugby kan hê. Byna gelyktydig met die uitreiking van die komende seisoen se Superrugby-bepalings, kom die nuus dat Wêreldrugby (WR) en die Australiese Rugbyunie (ARU) hul seën oor die Aussie-miljardêr Andrew Forrest se “Rapid Rugby”-reeks uitgespreek het. Die reeks spruit uit die Western Force se uitsetting uit Superrugby en Forrester se proefneming verlede jaar met sy Wêreldrugby-reeks (WSR) tussen spanne uit die Stille Oseaan-streek. Luidens ŉ aankondiging deur Forrest sal die nuwe reeks, naas die Force, spanne uit Fidji, Hongkong, Japan, Maleisië, Samoa, Singapoer en dalk selfs Hawaii betrek. Dit sal in dieselfde tydgleuf as Sanzaar se reeks afgehandel word, en wedstryde sal slegs 70 minute duur, met reëls wat onder meer uitskoppery en lynstane ontmoedig. Forrest het aan ŉ Australiese blad gesê hy wil dié dinge uit rugby haal wat ondersteuners irriteer, en ŉ skouspelagtige, vinnig bewegende en dinamiese spel skep. Vrae wat ontstaan, is veral hoe Forrest se voorneme om heelparty van die wêreld se beste spelers na “Rapid Rugby” te lok Superrugby se spelerspoel kan raak, en hoeveel van die bestaande reeks se TV-kykers die nuwe een kan afrokkel. Die nuwe reeks sal geen salarisplafon vir spelers voorskryf nie.